ЗыIэрызыгъэхьэну хуейхэр фепIэщIэкI
ЦIыхухэм я лъэIукIэ, «Адыгэ щIэнгъуазэ», Дунейпсо Адыгэ Хасэ, Къэбэрдей Адыгэ Хасэ IуэхущIапIэхэм адыгэ (шэрджэс) стIолыщхьэ махуэгъэпс-щIэнгъуазэр къыдагъэкIащ.
Илъэс етхуанэ хъуауэ дунейм къытохьэ мыпхуэдэ махуэгъэпсыр. Адрей къыдэкIыгъуэхэм мыгъэрейр зыкъомкIэ йофIэкI, сыту жыпIэмэ иджырейм хагъэхьащ нэгъуэщI щIыпIэхэм щыцIэрыIуэ ди хэкуэгъухэм ятеухуа хъыбар кIэщIхэр, къэхъукъащIэ гъэщIэгъуэнхэр, чэнджэщ щхьэпэхэр, лъэпкъым къыдекIуэкI хабзэхэр, псалъэжьхэр, псалъэ шэрыуэхэр, цIыху цIэрыIуэхэм жаIэгъахэр. Мы къыдэкIыгъуэм къыщывгъуэтынущ Къэбэрдей-Балъкъэр, Адыгэ, Къэрэшей-Шэрджэс республикэхэм, Урысей Федерацэмрэ дуней псомрэ щыцIэрыIуэ цIыхухэм (1.600-рэ), ди щIыналъэм, къэралым, дуней псом къыщыхъуа Iуэхугъуэхэм, махуэшхуэхэм ятеухуахэр.
ЩIэнгъуазэр зыгъэхьэзырахэр щогугъ Къэбэрдей-Балъкъэр, Къэрэшей-Шэрджэс, Адыгэ Республикэхэм, тенджыз ФIыцIэм и Iуфэм Iус, хамэ къэралхэм щыпсэу адыгэхэм ар ягу нэсыну.
Махуэгъэпсыр зыIэрызыгъэхьэну хуейхэм Iэмал фиIэщ Налшык дэт «Адыгэ унэ» тыкуэным, «Эльбрус» тхылъ тедзапIэм и тхылъ щапIэм Бахъсэн, Джылахъстэней Адыгэ Хасэхэм ар къыщыфщэхуну. ФепIэщIэкI, махуэгъэпсым и бжыгъэр куэд хъуркъым. УпщIэ зиIэхэр мы телефонымкIэ фыпсалъэ: 42-56-19, махуэгъэпсыр къызэрыфщыхъуамрэ ар егъэфIэкIуэным ехьэлIа фи Iуэху еплъыкIэхэмрэ жыфIэ хъунущ мы телефонымкIэ фыпсалъэу: 47-31-83.
ТЕКIУЖЬ Заретэ.
